Timus játszótere: A köd (2005)
Az "eredeti", John Carpenter féle A köd című 1980-as alkotás mondjuk úgy, remekmű. Sejtelmes, jól felépített, borzongató és maradandó élményt nyújt. Nekem elhihetitek, hiszen még gyerkőcként láttam és a mai napig hatással van rám.
Ezzel szemben ez a 2005-ös feldolgozás nemhogy nem méltó hozzá, de egyenesen pocsék. Amit csak lehet, elszúrtak a készítők, kár volt kidobni erre a remake-re a pénzt. Leginkább azt éreztem, hogy az "eredeti" alkotás elemeit lenyúlták, azonban próbálták új köntösben tálalni, amiből az lett, hogy egyes jelenetek megvoltak ugyan, de bénán átdolgozva, azonban szinte semmi összefüggés nem volt az események közt. Több felesleges és semmitmondó újítással próbálkoztak "felturbózni" a filmet, de hogy minek, azt nem tudom, semmi pluszt nem adtak hozzá, inkább csak még nagyobb sületlenség lett az eredmény.
Nem vagyok én feldolgozásellenes, nyitott vagyok az újragondolásokra, azonban ha már csinálják, akkor legalább úgy csinálják, hogy az ámulattól és a döbbenettől a szám is nyitva maradjon, ne pedig úgy, hogy a szörnyülködéstől minden utamba kerülő tárgyat le akarjak fejelni...
A karakterek annyira buták voltak, hogy legszívesebben én adtam volna valamit a hajósok kezébe, amivel kicsinálhatják őket. Kimondottan örültem, hogy szépen sorban a legtöbbjük meghalt...
Az eredeti rádióst alakító Stevie Wayne (Adrienne Barbeau) magyar hangjától az ember libabőrös lesz, a mélyen búgó erotikus hangja nagyon fülbemászó, azonban az új, Selma Blair által megformált karakternek olyan tucathangot kölcsönöztek, amitől nemhogy egyedi nem lesz, de még háttérzajnak is kevés (bár egy ilyen jelentéktelen karakternek nem is adhattak másmilyen hangot...).
Az eredeti bosszúálló hajósoktól feláll a szőr a hátamon, kellőképpen ijesztőek (pedig akkoriban még nem volt divat a CGI), míg az új szellemeken leginkább csak mosolyogni tudok, átlátszóak, mesterkéltek és erőtlenek...
A hajón táncikáló libáknak nem igazán láttam értelmét, egy szál bikiniben illegették magukat, miközben a pasik nagykabátban voltak, és még az időjárás jelentésben is 10 fokokat emlegettek. Tehát felesleges statiszták, de legalább a pasik érdeklődését is fenntartjuk, bár hogy az egyik nőcske milyen indíttatásból rajzolta a párás üvegre a mérleg jelet, azt már nem tudom, mint ahogy azt se, hogy miért kellett a Titanic-os "párás ablakra tenyerelek majd végig csúsztatom a tenyerem az üvegen" jelenetet betenni a filmbe...
Elizabeth simán kinyitotta annak a hűtőszekrénynek az ajtaját, ahova Spooner elbújt és amit ugyebár a kalózok meglepő módon nem tudtak kinyitni, az "őrülen vad szex"-ből zuhany alatt simogatás lett, Elizabeth alig bír kimászni egy rakás ártatlan hínárból, majd miután látta a felvételt, képtelen kinyögni, hogy mi volt a videón, pedig azonnal tisztázhatná a srácot, Stevie megkéri a csemetéjét, hogy semmilyen körülmények között ne menjen a partra, erre a következő mondat, ami kiesik a kölyök száján, hogy lemehet-e a partra, mikor pedig körbeveszi a köd, akkor celluxszal ragasztja be az ajtóréseket, mintha ezzel bármit is elérhetne, arról már nem is beszélve, hogy folyamatosan az üvegajtókat és üvegablakokat zárogatták be, mintha ettől biztonságban lennének. Értelmetlen jelenetek tömkelege...
Talán a legértelmetlenebb módosítás mégis Malone atyát érintette. Az eredeti verzióban ő jön rá a köd és a halászok rejtélyére, ezúttal viszont semmi köze az eseményekhez, simán csak a kezébe adták a piát, mert azt úgy kellett, de teljesen funkciótlan maradt, ugyanis ezúttal Elizabeth rakja össze a részleteket.
Egyébként valaki megmagyarázhatná nekem, hogy mitől vált szellemmé Elizabeth? Köszi.
Bárhonnan is nézem ezt a katyvaszt, mindig csak a fejemet fogom, ahogy eszembe jutnak a bénábbnál bénább jelenetek, hogy ez se illett a filmbe, az se illett a filmbe, ezt a színészt is péklapáttal csapkodnám, olyan buta, meg a másikat is. Egyszerűen idegesítően elrontották az egészet, és ennél többet nem is kívánok elmondani róla.
Filmnézés ideje: 2016. január 18.
Bejegyezte: Timus dátum: 20:54
Címkék: A köd, Film - 3 csillag, Film - A-Á